‘Dwelm-gesin’ vrygelaat weens onvoldoende bewyseDie Mandrax-tablette waarop daar beslag gelê is. Foto: SAPD ŉ Gesin van Port Elizabeth wat Donderdag in hegtenis geneem is nadat die polisie ŉ klopjag op ŉ huis in Humewood uitgevoer en op ŉ groot hoeveelheid Mandrax-tablette afgekom het, is vrygelaat weens onvoldoende bewyse. Polisiebeamptes het inligting ontvang oor onwettige bedrywighede by die huis en het onverwags toegeslaan en die huis, motorhuise en pakhuisie in die erf deursoek. Beamptes het op 16 sakke Mandrax (altesaam 13 347 tablette), meer as R100 000 kontant en ŉ selfoon beslag gelê. ŉ Pa, ma en hul drie kinders, almal tussen 20 en 58 jaar oud, is in hegtenis geneem. Brig. Tembinkosi Kinana, woordvoerder van die polisie, het egter Vrydag bevestig vier lede van die gesin is nie aangekla nie aangesien die polisie nie voldoende bewyse teen hulle gehad het nie. Die vyfde lid van die gesin is aangekla en hof toe geneem, maar die aanklagte is daar voorlopig teruggetrek hangende ŉ forensiese verslag en nadere ondersoek. Die polisie het vroeër gesê die dwelms is van Khayelitsha in die Wes-Kaap afkomstig. Vroeër vandeesweek het beamptes van die Valke, in samewerking met polisie-eenhede, beslag gelê op kokaïen ter waarde van R720 miljoen op ŉ vragskip by die Ngqura-hawe in Coega. Die Valke het gesê dié dwelms was afkomstig van Brasilië en onderweg na Singapoer voordat dit na die finale bestemming in Indië sou gaan.